Ramaphosa: Deeglike gesprekke nodig voor vryhandel werklikheid wordPres. Cyril Ramaphosa onderteken die Kigali-verklaring in Rwanda (Foto: Twitter via die Presidensie) Pres. Cyril Ramaphosa het Woensdagaand laat gesê die Suid-Afrikaanse regering het meer tyd nodig om relevante belanghebbendes en beleggers te raadpleeg oor die vryhandelooreenkoms voordat dit finaal onderteken word. Ramaphosa was Woensdag een van meer as 40 Afrika-staatshoofde om die Kigali-verdrag te onderteken wat sal lei tot vryhandel tussen Afrikalande wanneer die finale ooreenkoms onderteken is. Ramaphosa het dié ooreenkoms van die Afrika-unie (AU) by die African Continental Free Trade Area (AfCTA) se buitengewone sakeberaad in Rwanda onderteken – dieselfde beraad waarop hy voorgestel het dat ŉ enkele homogene geldeenheid vir Afrikalande geskep moet word. Die doel van die ooreenkoms is om handel tussen Afrikalande te bevorder, asook plaaslike vervaardiging ŉ hupstoot te gee. Die ooreenkoms het glo die potensiaal om ŉ bruto binnelandse produk (BBP) van $25 triljoen te skep. Ramaphosa het gesê hy verwelkom hierdie “geskiedkundige besluit” wat al jare ŉ droom vir die stigters van die Afrika-unie is. “Ons is deel van hierdie proses om Afrika vir vryhandel te open. Al wat ons van die ondertekening van die finale ooreenkoms weerhou, is ons eie beraadslagingsproses. Ons moet dit nog eers in Suid-Afrika bespreek sodat dit in die kabinet verder gevoer kan word, daarna met belanghebbendes en vennote bespreek en uiteindelik in die parlement voorgelê kan word,” sê hy. Ramaphosa sê Suid-Afrika is ŉ groot deel van die Afrikakontinent. Daarom wil hy graag hê dat die land deel moet wees van die vryhandelooreenkoms. Volgens hom is vryhandel ŉ werklikheid en die proses van oorlegpleging bloot ŉ formaliteit. Pres. Muhammad Buhari van Nigerië het hom oor dieselfde redes aan die raad onttrek en nié die verdrag onderteken nie aangesien “meer gesprekke oor vryhandel in Nigerië” eers nodig is.